# ZAPISNIK

**Sa desete sjednice Skupštine Glavnog grada-Podgorice, održane 06. novembra 2015. godine, u staroj zgradi Vlade Crne Gore, sa početkom u 9 časova**

Sjednicu je otvorio predsjednik Skupštine, **dr Đorđe Suhih** i konstatovao da je na početku sjednice prisutno 37 odbornika, te da postoji kvorum za punovažno odlučivanje Skupštine.

Odsustvo sa sjednice najavili su: **Čel Ismailisufi**, **Vojin Vuletić**, **dr Tamara Bajić, Zoran Lakušić, Aleksandar Sekulić, Miodrag Bešović, doc. dr Branka Bošnjak, Biljana Genić, Nataša Jevrić, Nikola Bajčetić, Dragutin Klikovac, Tatjana Perović, Slaviša Čurović** i **Radoš Zečević.**

Predsjednik **Suhih** je na početku sjednice saopštio da su na sjednicu pozvani gradonačelnik Glavnog grada, zamjenici gradonačelnika, glavni administrator, starješine organa uprave, rukovodioci javnih i drugih službi čiji je osnivač Skupština Glavnog grada, predsjednik Savjeta za razvoj i zaštitu lokalne samouprave Glavnog grada, predsjednici gradskih opština, zatim da se na poziv nevladinim organizacijama za učešće na ovoj sjednici, nije prijavila nijedna nevladina organizacija, kao i da sjednicu Skupštine prate akreditovani predstavnici medija.

Zatim se prešlo na davanjeodgovora na odbornička pitanja, uz napomenu predsjednika **Suhiha** da se ne saopštavaju odgovori na odbornička pitanja odbornika koji nijesu prisutni.

Prvo su dati odgovori na dopunska pitanja, na koja, po Poslovniku Skupštine, odbornik nema pravo komentara, niti postavljanja dodatnog pitanja.

**Marko Rakočević,** sekretar Sekretarijata za komunalne poslove i saobraćaj dao je odgovor na **dopunsko pitanje** odbornice **Zdenke Popović**, koje se odnosi na ugovor Parking servisa i kompanije “Bazar Montenegro o zakupu parking prostora u objektu Bazar-Blok V.

**Srđan Raičević**, izvršni direktor Agencije za izgradnju i razvoj Podgorice, dao je odgovor na **dopunsko pitanje** odbornika **Vladimira Vujovića**, koje se odnosi na izgradnju zgrade Gradskog parlamenta.

**Marko Rakočević,** sekretar Sekretarijata za komunalne poslove i saobraćaj dao je odgovor na **dva dopunska pitanja** odbornika **Kolje Ljuljđuraja**, koja se odnose na opravku puta Veruša-Mokra i na putne pravce Pikalje-Selište i Dinoša-Cijevna-Zatrijebač do granice sa Albanijom.

Zbog odsustva sa sjednice odbornika koji su na prethodnoj sjednici postavili pitanja, nijesu usmeno saopštavani sljedeći odgovori na dopunska pitanja:

-odgovor *Komunalne policije*, na **dopunsko pitanje** odbornika **Zorana Lakušića**, koje se odnosi na sprječavanje uzurpacije i bespravnog podizanja ograde oko Sportskog aerodroma na Koniku;

- odgovor*Agencije za izgradnju i razvoj Podgorice d.o.o*.,na **dopunsko** **pitanje** odbornika **Zorana Lakušića**, koje se odnosi na projekat izgradnje hotela “Bolići”;

- odgovor *Sekretarijata za finansije*, na **dopunsko** **pitanje** odbornice **Biljane Genić**, koje se odnosi na sredstva za koncert Zdravka Čolića;

-odgovori *Sekretarijata za komunalne poslove i saobraćaj* na **dopunska pitanja** odbornice **Tatjane Perović**, koja se odnose na: obezbjeđenje strujnog ormara koji napaja vrtić “Bubamara” i na parcelu u centru grada na kojoj se nalazi baraka “Obnova Titograd” i na **dopunsko** **pitanje** odbornice **doc. dr Branke Bošnjak**, koje se odnosi na firme protiv kojih su “Čistoća” d.o.o. i “Vodovod i kanalizacija” d.o.o., pokrenuli postupak pred sudom za naplatu potraživanja.

Zatim se prešlo na davanje odgovora na odbornička pitanja na koja odbornici imaju pravo komentara i postavljanja dopunskih pitanja.

**Marko Rakočević**, sekretar Sekretarijata za komunalne poslove i saobraćaj dao je odgovor na odborničko pitanje **dr Snežane Pantović,**  koje se odnosi na uklanjanje nelegalno odloženog otpada u ulici Ksenije Cicvarić na Zabjelu.

**Marko Rakočević**, sekretar Sekretarijata za komunalne poslove i saobraćaj dao je odgovor na odborničko pitanje **Kolje Ljuljđuraja,** u vezi sa problemom korišćenja puta u mjestu Šipčanik.

Odbornik **Ljuljđuraj** je komentarisao odgovor.

**Filip Makrid,** tehnički direktor “Vodovod i kanalizacija” d.o.o., dao je odgovor na odborničko pitanje **Kolje Ljuljđuraja,** u vezi sa izgradnjom bistijerni u selu Selište u MZ Dinoša.

Odbornik **Ljuljđuraj** je zahtijevao da mu se dnevni red za sjednicu dostavlja na maternjnem jeziku, a zatim komentarisao odgovor.

**Vladimir Tomović,** izvršni direktor Agencije za stanovanje d.o.o, dao je odgovor na odborničko pitanje  **Dragana Ivanovića,**  koje se odnosi na rješavanje problema stanara zgrade u ulici Radosava Burića.

**Srđan Raičević,** izvršni direktor Agencije za izgradnju i razvoj Podgorice d.o.o.,dao je odgovor na odborničko pitanje  **Dragana Ivanovića,**  koje se odnosi na projekat sanacije dijela puta Podgorica-Mokra na planini Treskavac.

Odbornik **Ivanović** je komentarisao odgovor i postavio sljedeće dopunsko pitanje:

„Zašto gospodin Janković nije iskoristio svoje pravo i dao nalog da se taj putni pravac zatvori?“

Uz saglasnost odbornika **Vladimira Čađenovića** nije usmeno saopšten odgovor sekretara Skupštine **Veselina Vukčevića**, na odborničko pitanje koje je postavio u vezi sa stepenom obrazovanja lica imenovanih u organima upravljanja privrednih društava i javnih ustanova čiji je osnivač Glavni grad-Podgorica, iz razloga što je odgovor dat tabelarno.

Odbornik **Čađenović** je komentarisao odgovor i predsjedniku Skupštine postavio sljedeće dopunsko pitanje:

„Zbog čega i vi kao predsjednik Skupštine insistirate i dalje i dio ste tog projekta da predstavnik opozicije, ne svakog kluba, nego samo predstavnik jedan opozicije, ne bude u organima upravljanja privrednih društava i javnih ustanova čiji je osnivač Glavni grad“?

Kako je odbornik **Čađenović** i zahtijevao, pozivajući se na odredbe Poslovnika, predsjednik Skupštine, **dr Đorđe Suhih,** je odmah dao odgovor na postavljeno pitanje.

**Goran Petrović,** glavni administrator, dao je odgovor na odborničko pitanje **Vladimira Čađenovića,**  u vezi sa primjenom Zakona o javnim nabavkama prilikom objavljivanja oglasa, odluka, nacrta akata u dnevnim listovima.

Odbornik **Čađenović** je komentarisao odgovor i koristeći pravo na postavljanje dopunskog pitanja zatražio da mu se ponovo odgovori na pitanje koje prvobitno postavio.

Uz saglasnost odbornika **Luke Rakčevića,** zbog obimnosti i tabelarnog prikaza, nijesu usmeno saopšteni odgovori na **dva** odbornička pitanja Sekretarijata za komunalne poslove i saobraćaj, koja se odnose na podatke o cijeni vode, fakturisanoj i potisnutoj vodi i na podatke o povećanju broja potrošača i vodomjera u uporednom periodu.

Odbornik **Rakčević** je komentarisao odgovore i postavio sljedeće dopunsko pitanje:

„Da li će eventualno novo kreditno zaduženje preduzeća „Vodovod i kanalizacija“, ukoliko danas dobije zeleno svijetlo na Skupštini Glavnog grada, iziskivati donošenje nove odluke o cijenama vode i da li postoji realan osnov da se postojeća cijena vode smanji?“

**Mišela Manojlović,** sekretarka Sekretarijata za lokalnu samoupravu, dala je odgovor na odborničko pitanje **Zdenke Popović,** koje se odnosi na racionalizaciju zaposlenih u sistemu lokalne samouprave shodno zaključcima Vlade Crne Gore od 2.07.2015. godine.

Odbornica **Popović** je komentarisala odgovor i postavila sljedeće *dopunsko pitanje:*

„Da li je urađena analiza svih radnih mjesta, kako bi se utvrdilo koji su to stručni kadrovi neophodni da se zadrže u sistemu lokalne samouprave i po kojim kriterijumima treba uraditi racionalizaciju broja zaposlenih?“

**Mladen Ilić,** direktor Direkcije za imovinu, dao je odgovor na odborničko pitanje  **Zdenke Popović,**  koje se odnosi na vlasništvo zemljišta i objekata Sportskog aerodroma „Špiro Mugoša“ na Ćemovskom polju.

Odbornica **Popović** je komentarisala odgovor i postavila sljedeće *dopunsko pitanje:*

„Kakav je epilog sporenja sa Aero klubom „Špiro Mugoša“ i koji je to dokaz koji nedvosmisleno potvrđuje da je ovo zemljište vlasništvo Glavnog grada“?

**Boris Mugoša,** zamjenikgradonačelnika, dao je odgovor na odborničko pitanje **Vladimira Vujovića,** koje se odnosi na iniciranje revizije poslovanja Glavnog grada.

Odbornik **Vujović** je komentarisao odgovor i postavio sljedeće *dopunsko pitanje:*

„ Da mi dostavite u formi dopunskog odborničkog pitanja, dopis koji ste uputili, kad ste ga uputili, odgovor od DRI koji ste dobili i kad se može očekivati da se ta revizija izvrši?“

**Mr Miomir Jakšić,** v.d. sekretara Sekretarijata za finansije, dao je odgovor na odborničko pitanje **Vladimira Vujovića,** u vezi sa sačinjavanjem posebne informacije o dugu Glavnog grada i svih pravnih lica u sistemu Glavnog grada.

Odbornik **Vujović** je komentarisao odgovor i postavio sljedeće *dopunsko pitanje:*

„Da mi se dostavi gdje je ova informacija, ko ju je napisao i ko sa njom raspolaže i kada će je razmatrati Skupština Glavnog grada“?

**Mr Miomir Jakšić,** v.d. sekretara Sekretarijata za finansije, dao je odgovor na odborničko pitanje **Milice Kaluđerović,** koje se odnosi na sprovođenje postupka javnih nabavki za koktel povodom Dana Podgorice, 19. decembra 2014. godine.

Odbornica **Kaluđerović** je komentarisala odgovor i postavila sljedeće *dopunsko pitanje:*

„Koliko je budzet za javne nabavke iznosio prošle godine? “

**Marko Rakočević**, sekretar Sekretarijata za komunalne poslove i saobraćaj, dao je odgovor na odborničko pitanje **Sonje Radunović,** koje se odnosi na rekonstrukciju javne rasvjete u ulici Miloja Pavlovića u Gornjoj Gorici.

Odbornica **Radunović** je ukratko prokomentarisala odgovor i zahvalila na završenoj rekonstrukciji.

**Marko Rakočević**, sekretar Sekretarijata za komunalne poslove i saobraćaj, dao je odgovor na odborničko pitanje **Mitra Vukovića,** koje se odnosi na sanaciju putnog pravca Gornji Crnci-Kopilje-Radovče.

**Srđan Raičević,** izvršni direktor Agencije za izgradnju i razvoj Podgorice, d.o.o., dao je odgovor na odborničko pitanje  **Mitra Vukovića,**  koje se odnosi na sanaciju i izgradnju pješačke staze do stepeništa na plaži pod Malim Brdom.

Odbornik **Vuković** je objedinio komentar odgovora na ovo i na prethodno pitanje.

Povodom komentara odbornika **Vukovića**, određena pojašnjenja vezano za nerealizovane projekte, dao je izvršni direktor Agencije za izgradnju i razvoj Podgorice d.o.o., **Srđan Raičević**, nakon čega je odbornik **Vuković** komentarisao.

Time je završeno sa davanjem odgovora na odbornička pitanja, pri čemu, zbog odsustva sa sjednice odbornika koji su postavili pitanja, nijesu usmeno saopštavani sljedeći odgovori na odbornička pitanja:

-odgovor *“Vodovod i kanalizacija” d.o.o.,*na odborničko pitanje  **Nikole Bajčetića,**  koje se odnosi na izgradnju kanalizacije za dio Tološa;

-odgovor *Sekretarijata za kulturu i sport*, na odborničko pitanje  **Zorana Lakušića,**  koje se odnosi na ekshumaciju građana stradalih od bombardovanja u drugom svjetskom ratu, ispod crkve Svetog Đorđija;

-odgovor *Sekretarijata za socijalno staranje*, na odborničko pitanje  **Zorana Lakušića,** koje se odnosi na izgradnju ograde oko Javne ustanove za rehabilitaciju i resocijalizaciju korisnika psihoaktivnih supstanci;

-odgovori *Sekretarijata za komunalne poslove i saobraćaj,* na dva odbornička pitanja **Aleksandra Sekulića,**  koja se odnose na usporivače brzine kretanja vozila i na držanje divljih životinja-vukova, u Budvanskoj ulici u Tološima, kao i na dvaodbornička pitanja  **dr Tamare Bajić,**  koja se odnose na mogućnost postavljanja podzemnih kontejnera i na obilježavanje pješačkih prelaza na saobraćajnicama u Gradskoj opštini Tuzi.

Poslije odgovora na odbornička pitanja, prešlo se na Zapisnik sa IX sjednice Skupštine.

-Skupština je jednoglasno, sa 38 glasova ”za”, bez primjedbi, usvojila Zapisnik sa devete sjednice Skupštine Glavnog grada Podgorice, održane 30 i 31. jula 2015. godine.

Zatim se prešlo na **utvrđivanje dnevnog reda**.

Predsjednik **Suhih** je podsjetio da su odbornicima uz saziv za sjednicu dostavljeni Predlog dnevnog reda i materijali, osim za tačku 4. Predlog odluke o obezbjeđenju sredstava za finansiranje zaposlenih u odborničkom klubu i obezbjeđenje poslovnog prostora za rad političkih subjekata, koji je naknadno dostavljen (iz razloga što je vraćen predlagaču na usaglašavanje sa odrebama Poslovnika) i materijal za tačku 24. -Izbor i imenovanja.

Takođe je saopštio da su odbornicima, kao dopuna osnovnom materijalu, dostavljeni:

-mišljenje Gradonačelnika na Predlog odluke o obezbjeđenju sredstava za finansiranje zaposlenih u odborničkom klubu i obezbjeđenje poslovnog prostora za rad političkih subjekata, za tačku 4;

-mišljenje Gradonačelnika na Predlog odluke o izmjeni i dopuni Odluke o javnom vodosnabdijevanju na teritoriji Glavnog grada, za tačku 5;

-Saglasnost Vlade Crne Gore na Predlog odluke o dopunama Odluke o naknadama za korišćenje opštinskih puteva na teritoriji Glavnog grada-Podgorice, za tačku 19. predloženog dnevnog reda; i

-izvještaji nadležnih odbora u vezi sa predloženim tačkama dnevnog reda.

Predloge za izmjenu dnevnog reda dali su odbornici **prof. dr Goran Radonjić** i **Momčilo Vujošević.**

**Prof. dr Goran Radonjić** je, obrazlažući da su se u protestima 24.oktobra u Podgorici dogodili različiti incidenti, kojima su nastupile vanredne okolnosti kojima se ugrožava život i zdravlje ljudi i imovina veće vrijednosti, u ime stranaka Demokratske Crne Gore, Socijalističke narodne partije, Građanskog pokreta URA i Demos-a, predlažio da se, kao prva tačka dnevnog reda, uvrsti usvajanje zaključka u vezi sa nedavnim događajima. Predloženim zaključkom se podržava politički dijalog svih odgovornih činilaca društva, kao uslova za uspostavljanje povjerenja, očuvanje građanskog mira i traži od državnih organa da u najkraćem roku indentifikuju i pozovu na odgovornost počinioce krivičnih djela, a od gradonačelnika Podgorice da inicira kod državnih organa da utvrde da li je bilo prekoračenja ovlašćenja i kršenja zakonskih i drugih propisa, od strane nadležnih gradskih službi prilikom intervencije ispred Skupštine Crne Gore. Takođe se osuđuje nasilje tokom pomenutih događaja, ma sa koje strane dolazilo i traži detaljna informacija od nadležnih državnih institucija o tome zašto je šire gradsko jezgro Podgorice u noći 24. oktobra bilo izloženo nezakonitom ponašanju specijalnih jedinica Ministarstva unutrašnjih poslova.

Odbornik **Momčilo Vujošević** je predložio da se iz predloženog dnevnog reda izostave sljedeće tačke:

1.Predlog odluke o obrazovanju Komisije za provjeru zakonitosti, uspješnosti i transparentnosti raspolaganja imovinom Glavnog grada Podgorica;

2. Predlog odluke o stavljanju van pravne snage Odluke Skupštine Glavnog grada Podgorica o utvrđivanju zone KAP-a biznis zonom;

3.Predlog odluke o stavljanju van pravne snage Odluke o davanju saglasnosti za međusobno razgraničenje zemljišta između Glavnog grada - Podgorica i ″Kombinata Aluminijuma Podgorica″ AD u stečaju, ″Kovačnica″ d.o.o. u stečaju, ″Prerada″ d.o.o. u stečaju, na području KO Dajbabe, KO Cijevna, KO Botun;

4.Predlog odluke o obezbjeđenju sredstava za finansiranje zaposlenih u odborničkom klubu i obezbjeđenje poslovnog prostora za rad političkog subjekta;

5.Predlog odluke o izmjeni i dopuni Odluke o javnom vodosnabdijevanju na teritoriji Glavnog grada;

20. Predlog odluke o izmjenama i dopunama Odluke o naknadi za komunalno opremanje građevinskog zemljišta.

Izostavljanje tačaka od 1-5, odbornik **Vujošević** je obrazložio razlozima koji su dati u mišljenju Gradonačelnika povodom tih predloga, dok je za tačku 20. razlog što nije dostavljena saglasnost Vlade Crne Gore na Predlog odluke.

Predlog odbornika **Radonjića** za dopunu dnevnog reda podržali su odbornici **Vladimir Čađenović**, koji je istakao da iza predloženih zaključaka stoji i Klub odbornika “Mladost.Mudrost.Hrabrost-mr Aleksa Bečić” i **Vladimir Vujović**, koji se založio da sredstva informisanja predloženi zaključak objave ad literam. Suprotne stavove iznijeli su odbornici **Nenad Vujošević** i **Božidar Markuš,** da treba pustiti nadležne organe da istraže da li je bilo prekoračenja ovlašćenja. Pri tome su istakli da u Gradu i Državi sve funkcioniše kako treba i ocijenili neprihvatljivim usvajanje predloženog zaključka.

Predsjednik **Suhih** je, navodeći da je saglasan sa većim dijelom predloženog zaključka, pojasnio da nema procesno pravnih uslova da se uvrsti u dnevni red na samoj sjednici Skupštine po hitnom postupku.

U vezi sa predlogom odbornika **Vujoševića** za izostavljanje iz dnevnog reda prvih pet tačaka, odbornik **Vladimir Vujović** je, u ime predlagača, obrazložio predloge odluka po tačkama 1, 2, 3 i 4 predloženog dnevnog reda, dok je tačku 5.Predlog odluke o izmjeni i dopuni odluke o javnom vodosnadbijevanju na teritoriji Glavnog grada odbornik **Vladimir Čađenovič** komentarisao u smislu da se predlozi opozicije skidaju sa dnevnog reda prije njihovog razmatranja i sučeljavanja mišljenja.

Povodom komentara odbornika **Vujovića** i obraćanja predsjedniku Skupštine dr **Đorđu Suhihu** da podrži razmatranje predloga odluka koje je predložila opozicija, replicirao je predsjednik **Suhih**, dok je tumačenje odredaba Zakona o finansiranju političkih subjekata i izbornih kampanja, koje se odnose na finasiranje klubova odbornika, dao sekretar Skupštine **Veselin Vukčević**. Sekretaru **Vukčeviću**, replicirao je odbornik **Vladimir Vujović.**

Nakon toga, predsjednik **Suhih** je citirao odredbe člana 69 Poslovnika Skupštine koje se odnose na izmjenu dnevnog reda i zaključio da nema poslovničke mogućnosti za dopunu dnevnog reda, kao ni da se predloženi zaključak uvrsti po hitnom postupku, te da iz tih razloga ne može predlog dati na izjašnjavanje.

Na navode predsjednika **Suhiha** reagovali su odbornik **prof. dr Goran Radonjić**, koji smatra da procedura nije prekršena i odbornik **Vladimir Vujović**, koji je naveo da je predloženi zaključak deklarativni akt o kome Skupština treba da se izjasni.

Stavove Pozitivne Crne Gore saopštila je odbornica **Azra Jasavić**, navodeći da Skupština treba da raspravlja i da se izjasni oko dešavanja 24. oktobra, s tim da sadržaj zaključka treba dogovoriti, jer cijeli tekst ne bi bio prihvatljiv za sve. Pri tome je saopštila u kojem su dijelu predloženi zaključak prihvatljiv za Pozitivnu Crnu Goru.

Nakon iznijetih mišljenja, povodom predloga za izmjenu dnevnog reda Predsjednik **Suhih** je predložio da, nakon dobijanja Izvještaja Ministarstva unutrašnjih poslova, održi sastanak sa predsjednicima klubova odbornika, radi dogovora o daljem reagovanju.

Nakon toga, pristupilo se glasanju o predlozima za izmjenu dnevnog reda.

-Skupština je, sa 12 glasova “za” i 29 glasova “protiv”, bez “uzdržanih” glasova, odbila predlog da se u dnevni red uvrsti zaključak koji je predložio odbornik **Radonjić**, sa napomenom da nema procesno pravnih uslova za da se predlog zaključka uvrsti u dnevni red;

-Skupština je, sa 29 glasova »za« i 12 »protiv«, bez »uzdržanih glasova«, usvojila predlog da se iz predloženog dnevnog reda izostavi tačka 1. Predlog odluke o obrazovanju Komisije za provjeru zakonitosti, uspješnosti i transparentnosti raspolaganja imovinom Glavnog grada Podgorica.

-Skupština je, sa 28 glasova »za«, 12 »protiv« i jednim »uzdržanim« glasom, usvojila predlog da se iz predloženog dnevnog reda izostavi tačka 2. Predlog odluke o stavljanju van pravne snage Odluke Skupštine Glavnog grada Podgorice o utvrđivanju zone KAP-a biznis zonom.

-Skupština je, sa 29 glasova »za« i 12 »protiv«, bez »uzdržanih glasova«, usvojila predlog da se iz predloženog dnevnog reda izostavi tačka 3. Predlog odluke o stavljanju van pravne snage Odluke o davanju saglasnosti za međusobno razgraničenje zemljišta između Glavnog grada Podgorica i ”Kombinat Aluminijuma Podgorica” AD u stečaju, ”Kovačnica” d.o.o. u stečaju, ”Prerada” d.o.o. u stečaju, na području KO Dajbabe, KO Cijevna i KO Botun.

-Skupština je, sa 29 glasova »za« i 12 »protiv«, bez »uzdržanih glasova«, usvojila predlog da se iz predloženog dnevnog reda izostavi tačka 4. Predlog odluke o obezbjeđenju sredstava za finansiranje zaposlenih u odborničkom klubu i obezbjeđenje poslovnog prostora za rad političkih subjekata.

-Skupština je, sa 29 glasova »za« i 12 »protiv«, bez »uzdržanih glasova«, usvojila predlog da se iz predloženog dnevnog reda izostavi tačka 5.Predlog odluke o izmjeni i dopuni Odluke o javnom vodosnabdijevanju na teritoriji Glavnog grada.

-Skupština je, sa 29 glasova »za« i 12 »protiv«, bez »uzdržanih glasova«, usvojila predlog da se iz predloženog dnevnog reda izostavi tačka 20. Predlog odluke o izmjenama i dopunama Odluke o naknadi za komunalno opremanje građevinskog zemljišta.

Nakon izjašnjavanja, proceduralno su reagovali odbornik **Vladimir Vujović**, koji je saopštio da će odbornici opozicije napustiti sjednicu u znak protesta, dok je odbornica **Azra Jasavić** istakla da je Skupština trebala da raspravlja o navedenim predlozima, ocjenjujući da su kvalitetni i jasno obrazloženi.

Predsjednik **Suhih** je podsjetio da je više puta insistirao da predstavnici opozicije uzmu učešće u radu Komisije koja se bavila preispitivanjem poslovanja, te da je Izvještaj sa dokumentacijom upućen državnom tužiocu.

Nakon toga, prešlo se na izjašnjavanje o Predlogu dnevnog reda, koji je korigovan izostavljanjem tačaka od 1do5 i tačke 20.

-Skupština je, sa 30 glasova “za”, bez “protiv” i “uzdržanih” glasova, usvojila sljedeći -

**D n e v n i r e d:**

1. Predlog odluke o davanju saglasnosti na kreditno zaduženje Društva sa ograničenom odgovornošću ″Vodovod i kanalizacija″ Podgorica;
2. Predlog odluke o davanju saglasnosti na Odluku Odbora direktora ″Vodovod i kanalizacija″ d.o.o.Podgorica o kupovini zemljišta;
3. Predlog odluke o prodaji građevinskog zemljišta u zahvatu UP-a ″Nova Varoš- Kvart G″ - Izmjene i dopune;
4. Predlog odluke o određivanju građevinskog zemljišta za izgradnju objekata kolektivnog stanovanja za potrebe rješavanja stambenih pitanja zaposlenih u privrednim društvima čiji je osnivač Glavni grad;
5. Predlog odluke o izmjeni i dopuni Odluke o nepokretnoj imovini Društva sa ograničenom odgovornošću ″Deponija″ - Podgorica;
6. Predlog odluke o dopuni Odluke o nepokretnoj imovini Društva sa ograničenom odgovornošću ″Čistoća″ Podgorica;
7. Predlog odluke o prenosu prava svojine na stanu na Društvo sa ograničenom odgovornošću ″Čistoća″ Podgorica;
8. Predlog odluke o izmjenama i dopunama Odluke o opštinskim i nekategorisanim putevima na teritoriji Glavnog grada-Podgorice;
9. Predlog odluke o izmjenama i dopunama Odluke o komunalnom uređenju grada;
10. Predlog odluke o izmjenama i dopunama Odluke o uređivanju i održavanju zelenih površina;
11. Predlog odluke o izmjenama Odluke o održavanju čistoće;
12. Predlog odluke o izmjenama Odluke o uslovima i načinu sahranjivanja umrlih i uređivanja i održavanja groblja;
13. Predlog odluke o izmjenama i dopunama Odluke o pijacama;
14. Predlog odluke o dopunama Odluke o naknadama za korišćenje opštinskih puteva na teritoriji Glavnog grada-Podgorice;
15. Predlog Operativnog plana zaštite od štetnog dejstva voda za vode od značaja za Glavni grad-Podgoricu, za 2016. godinu;
16. Inicijativa za izdvajanje područja Vladne iz mjesne zajednice Vranj-Vladne, sa Predlogom zaključka;
17. Informacija o prenosu prava svojine na građevinskom zemljištu Glavnog grada u slučaju dokompletiranja urbanističke parcele koja je u svojini pravnog ili fizičkog lica;
18. Izbor i imenovanja.

Zatim se prešlo na rad po utvrđenom redosljedu.

U vezi sa **PRVOM TAČKOM** dnevnog reda - **Predlogom odluke o davanju saglasnosti na kreditno zaduženje Društva sa ograničenom odgovornošću ″Vodovod i kanalizacija″ Podgorica,** diskutovao je odbornik **Dragan Ivanović.**

Odbornik **Ivanović** je, na početku izlaganja, osudio postupanje prema građanima koji su protestovali 24. oktobra ispred Skupštine Crne Gore i izrazio očekivanja da vlast izda zvanično saopštenje što se tačno dešavalo. Zatim je obrazlažio da će kao predstavnik građana uvijek prisustvovati sjednici i dati glas za ono što je za dobro građana, te da će, zbog svega što je “Vodovod” uradio i što planira da uradi u Kučima, podržati Predlog odluke.

-Skupština je jednoglasno, sa 31 glasom “za” usvojila Predlog odluke o davanju saglasnosti na kreditno zaduženje Društva sa ograničenom odgovornošću ″Vodovod i kanalizacija″ Podgorica.

U vezi sa **DRUGOM TAČKOM** dnevnog reda **- Predlogom odluke o davanju saglasnosti na Odluku Odbora direktora ″Vodovod i kanalizacija″ d.o.o. Podgorica o kupovini zemljišta,** diskutovao je odbornik **Dragan Ivanović.**

Odbornik **Ivanović** je podržao Predlog navedene odluke. Kupovinu zemljišta na kojem je izgrađen bazen za vodosnabdijevanje na tom području, komentarisao je u kontekstu dobre saradnje “Vodovod i kanalizacija” d.o.o. i Udruženja za razvoj Kuča.

-Skupština je jednoglasno, sa 31 glasom “za” usvojila Predlog odluke o davanju saglasnosti na Odluku Odbora direktora ″Vodovod i kanalizacija″ d.o.o. Podgorica o kupovini zemljišta.

U vezi sa **TREĆOM TAČKOM** dnevnog reda -**Predlogom odluke o prodaji građevinskog zemljišta u zahvatu UP-a ″Nova Varoš- Kvart G″ - Izmjene i dopune,** nije bilo pitanja, niti diskusije.

-Skupština je, sa 30 glasova „za“, jednim glasom „protiv“, bez „uzdržanih“ glasova, usvojila Predlog odluke o prodaji građevinskog zemljišta u zahvatu UP-a ″Nova Varoš- Kvart G″ - Izmjene i dopune.

U vezi sa **ČETVRTOM TAČKOM** dnevnog reda- **Predlogom odluke o određivanju građevinskog zemljišta za izgradnju objekata kolektivnog stanovanja za potrebe rješavanja stambenih pitanja zaposlenih u privrednim društvima čiji je osnivač Glavni grad,** nije bilo pitanja, niti diskusije.

-Skupština je, sa 30 glasova „za“ i jednim „uzdržanim“ glasom, bez glasova „protiv“, usvojila Predlog odluke o određivanju građevinskog zemljišta za izgradnju objekata kolektivnog stanovanja za potrebe rješavanja stambenih pitanja zaposlenih u privrednim društvima čiji je osnivač Glavni grad.

U vezi sa **PETOM TAČKOM** dnevnog reda - **Predlogom odluke o izmjeni i dopuni Odluke o nepokretnoj imovini Društva sa ograničenom odgovornošću ″Deponija″ - Podgorica,** nije bilo pitanja, niti diskusije.

-Skupština je, sa 30 glasova „za“, jednim glasom „protiv“, bez „uzdržanih“ glasova, usvojila Predlog odluke o izmjeni i dopuni Odluke o nepokretnoj imovini Društva sa ograničenom odgovornošću ″Deponija″ - Podgorica.

U vezi sa **ŠESTOM TAČKOM** dnevnog reda - **Predlogom odluke o dopuni Odluke o nepokretnoj imovini Društva sa ograničenom odgovornošću ″Čistoća″ Podgorica**, nije bilo pitanja, niti diskusije.

-Skupština je, sa 30 glasova „za“, jednim glasom „protiv“, bez „uzdržanih“ glasova, usvojila Predlog odluke o dopuni Odluke o nepokretnoj imovini Društva sa ograničenom odgovornošću ″Čistoća″ Podgorica.

U vezi sa **SEDMOM TAČKOM** dnevnog reda **- Predlogom odluke o prenosu prava svojine na stanu na Društvo sa ograničenom odgovornošću ″Čistoća″ Podgorica,** nije bilo pitanja, niti diskusije.

-Skupština je, sa 30 glasova „za“, jednim glasom „protiv“, bez „uzdržanih“ glasova, usvojila Predlog odluke o prenosu prava svojine na stanu na Društvo sa ograničenom odgovornošću ″Čistoća″ Podgorica.

U vezi sa **OSMOM TAČKOM** dnevnog reda - **Predlogom odluke o izmjenama i dopunama Odluke o opštinskim i nekategorisanim putevima na teritoriji Glavnog grada-Podgorice,** nije bilo pitanja, niti diskusije.

-Skupština je jednoglasno, sa 30 glasova “za”, usvojila Predlog odluke o izmjenama i dopunama Odluke o opštinskim i nekategorisanim putevima na teritoriji Glavnog grada-Podgorice.

U vezi sa **DEVETOM TAČKOM** dnevnog reda- **Predlogom odluke o izmjenama i dopunama Odluke o komunalnom uređenju grada,** nije bilo pitanja, niti diskusije.

Skupština je jednoglasno, sa 30 glasova “za”, usvojila Predlog odluke o izmjenama i dopunama Odluke o komunalnom uređenju grada.

U vezi sa **DESETOM TAČKOM** dnevnog reda- **Predlogom odluke o izmjenama i dopunama Odluke o uređivanju i održavanju zelenih površina,** nije bilo pitanja, niti diskusije.

-Skupština je jednoglasno, sa 30 glasova “za”, usvojila Predlog odluke o izmjenama i dopunama Odluke o uređivanju i održavanju zelenih površina.

U vezi sa **JEDANAESTOM TAČKOM** dnevnog reda - **Predlogom odluke o izmjenama Odluke o održavanju čistoće,** nije bilo pitanja, niti diskusije.

-Skupština je jenoglasno, sa 30 glasova “za”, usvojila Predlog odluke o izmjenama Odluke o održavanju čistoće.

U vezi sa **DVANAESTOM TAČKOM** dnevnog reda - **Predlogom odluke o izmjenama Odluke o uslovima i načinu sahranjivanja umrlih i uređivanja i održavanja groblja,** nije bilo pitanja, niti diskusije.

-Skupština je jednoglasno, sa 30 glasova “za”, usvojila Predlog odluke o izmjenama Odluke o uslovima i načinu sahranjivanja umrlih i uređivanja i održavanja groblja.

U vezi sa **TRINAESTOM TAČKOM** dnevnog reda - **Predlogom odluke o izmjenama i dopunama Odluke o pijacama,** nije bilo pitanja, niti diskusije.

-Skupština je jednoglasno, sa 30 glasova “za”, usvojila Predlog odluke o izmjenama i dopunama Odluke o pijacama.

U vezi sa **ČETRNAESTOM TAČKOM** dnevnog reda -**Predlogom odluke o dopunama Odluke o naknadama za korišćenje opštinskih puteva na teritoriji Glavnog grada-Podgorice,** predsjednik **Suhih** je podsjetio da je prije početka sjednice odbornicima dostavljena Saglasnost Vlade Crne Gore na Predlog ove odluke.

Po ovoj tački dnevnog reda nije bilo pitanja, niti diskusije.

-Skupština je jednoglasno, sa 30 glasova “za”, usvojila Predlog odluke o dopunama Odluke o naknadama za korišćenje opštinskih puteva na teritoriji Glavnog grada-Podgorice.

U vezi sa **PETNAESTOM TAČKOM** dnevnog reda- **Predlogom Operativnog plana zaštite od štetnog dejstva voda za vode od značaja za Glavni grad-Podgoricu, za 2016. godinu,** nije bilo pitanja, niti diskusije.

-Skupština je jednoglasno, sa 30 glasova “za”, usvojila Predlog Operativnog plana zaštite od štetnog dejstva voda za vode od značaja za Glavni grad-Podgoricu, za 2016. godinu.

U vezi sa **ŠESNAESTOM TAČKOM** dnevnog reda-**Inicijativom za izdvajanje područja Vladne iz Mjesne zajednice Vranj-Vladne, sa Predlogom zaključka,** nije bilo pitanja, niti diskusije.

-Skupština je jednoglasno, sa 30 glasova “za”, usvojila Predlog zaključka kojim se utvrđuje da postoje uslovi za obrazovanje Mjesne zajednice “Vladne”.

U vezi sa **SEDAMNAESTOM TAČKOM** dnevnog reda - **Informacijom o prenosu prava svojine na građevinskom zemljištu Glavnog grada u slučaju dokompletiranja urbanističke parcele koja je u svojini pravnog ili fizičkog lica,** nije bilo pitanja, niti diskusije, osim što je predsjednik **Suhih** saopštio daostaje pri stavu da ne podržava ovakve odluke iz proceduralnih razloga.

-Skupština je, sa 29 glasova “za” i jednim “uzdržanim” glasom”, bez glasova “protiv”, usvojila Informaciju o prenosu prava svojine na građevinskom zemljištu Glavnog grada u slučaju dokompletiranja urbanističke parcele koja je u svojini pravnog ili fizičkog lica.

U vezi sa **OSAMNAESTOM TAČKOM** dnevnog reda - **Izbor i imenovanja,** predsjednik **Suhih** je saopštio da je Odbor za izbor i imenovanja dostavio šest predloga, i to:

1. Predlog odluke o davanju saglasnosti na Odluku Upravnog odbora Javne ustanove Dnevni centar za djecu i omladinu sa smetnjama i teškoćama u razvoju-Podgorica, o imenovanju direktora Ustanove;

2. Predlog odluke o davanju saglasnosti na Odluku Upravnog odbora Javne ustanove za smještaj, rehabilitaciju i resocijalizaciju korisnika psihoaktivnih supstanci –Podgorica, o imenovanju direktora Ustanove;

3. Predlog rješenja o imenovanju Žirija za dodjelu za dodjelu Nagrade „19.decembar“ za 2015. godinu;

4. Predlog rješenja o imenovanju Komisije za dodjelu Studentske nagrade Glavnog grada-Podgorice za 2015. godinu;

5. Predlog rješenja o izmjeni Rješenja o imenovanju Odbora direktora Društva sa ograničenom odgovornošću „Sportski objekti“-Podgorica; i

6. Predlog rješenja o izmjeni Rješenja o imenovanju Savjeta za pitanja lica sa invaliditetom Skupštine Glavnog grada-Podgorice.

O navedenim predlozima nije bilo pitanja, niti diskusije.

Skupština je, izjašnjavajući se posebno o svakom predlogu, jednoglasno, sa istim brojem glasova, 30 “za”, bez “protiv” i bez “uzdržanih” glasova, donijela:

*-* Odluku o davanju saglasnosti na Odluku Upravnog odbora Javne ustanove Dnevni centar za djecu i omladinu sa smetnjama i teškoćama u razvoju-Podgorica, o imenovanju **Marine Vujović** za direktoricu Ustanove;

- Odluku o davanju saglasnosti na Odluku Upravnog odbora Javne ustanove za smještaj, rehabilitaciju i resocijalizaciju korisnika psihoaktivnih supstanci –Podgorica, o imenovanju **Aleksandra Radinovića**, za direktora Ustanove;

-Rješenje o imenovanju Žirija za dodjelu za dodjelu Nagrade „19.decembar“ za 2015. godinu, u sastavu: **prof. dr Gordana Đurović**, predsjednica i članovi:**Branko Banjević, Vjera Nikolić, Branimir Popović, prof. dr Petar Ivanović, dr Đoko Jočić, Budimir Simonović, prof. dr Radovan Radonjić, mr Ratko Odalović, mr Nela Savković-Vukčević, Ruždija Tuzović, prof. dr Goran Ćulafić, prof. dr Marko Camaj;**

-Rješenje o imenovanju Komisije za dodjelu Studentske nagrade Glavnog grada-Podgorice za 2015. godinu, u sastavu: **prof. dr Aleksandar Vujović,** predsjednik i članovi: **Mubera Kurpejović, Radule Novović, doc.dr Vladimir Savković, doc. dr Sanja Peković, Miloš Pavićević, Emilija Rabrenović, prof. dr Maja Drakić-Grgur, mr Sandra Tinaj, prof. dr Katarina Švabić i doc. dr Anđela Jakšić – Stojanović;**

-Rješenje o izmjeni Rješenja o imenovanju Odbora direktora Društva sa ograničenom odgovornošću „Sportski objekti“-Podgorica, kojim se **Mirko Pajović** razrješava, a **Bojan Bakić** imenuje za člana Odbora direktora;

-Rješenje o izmjeni Rješenja o imenovanju Savjeta za pitanja lica sa invaliditetom Skupštine Glavnog grada-Podgorice, kojim se **Čedo Lazić** razrješava, a **Milutin Milačić** imenuje za člana Savjeta.

Sa ovim je dnevni red sjednice iscrpljen.

Odbornička pitanja su postavljena u pisanoj formi.

Sjednica je završena u 13,30 časova.

ODBORNIČKA PITANJA

**Milica Kaluđerović:**

1. Koliko je u 2015. godini pokrenuto sudskih sporova od strane Glavnog grada (navesti broj subjekata protiv kojih je pokrenut sudski spor i po kom osnovu), odnosno koliko je fizičkih i pravnih lica utužio Glavni grad i po kom osnovu?

2. Za kada je planirana rekonstrukcija ulice u naselju Žutica u MZ Doljani?

**Sonja Radunović:**

1. Za kada je planirana rekonstrukcija Ulice Milana Kuča?

2. Program stručnog osposobljavanja za 2015. godinu završen je 15. oktobra. Koliko visokoškolaca je bilo na Programu u organima uprave Glavnog grada, privrednim društvima i javnim ustanovama čiji je osnivač Glavni grad, a koliko ih je ostalo zaposleno nakon završetka Programa?

**Zdenka Popović:**

1.Programom uređenje prostora Glavnog grada za 2013-tu, 2014-tu i 2015-tu godinu u dijelu koji se odnosi na izgradnju i rekonstrukciju saobraćajnica, mostova i garaža predviđena je izgradnja saobraćajnice (veza Hercegovačke i Njegoševe ulice) u zahvatu DUP-a Nova Varoš-kvart F. Koji je razlog da realizacija ove investicije nije završena u predviđenom roku i kada se očekuje početak radova?

2.Koliko je u 2015-oj godini okončano sudskih sporova pravosnažnom presudom, a u kojima je Glavni grad jedan od učesnika u sporu? Navesti koji su subjekti utužili Glavni grad, a koje subjekte je tužio Glavni grad (navesti njihov naziv), koliko je Glavni grad ukupno isplatio sredstava po tužbama, a koliko po osnovu sudskih troškova?

**Mitar Vuković:**

1.U čijem vlasništvu je zemljište u Botunu na kojem je planirana izgradnja kolektora za prečišćavanje otpadnih voda?

2. Kada i na kom mjestu će započeti izgradnja kolektora za prečišćavanje otpadnih voda koji je Glavnom gradu prijeko potreban?

**Luka Rakčević:**

1.U kojoj je fazi planirana izgradnja novog postrojenja za prečišćavanje otpadnih voda? Za koji period se može očekivati početak izgradnje novog postrojenja, te na kojoj lokaciji je novo postrojenje planirano? Takođe, koliki je kapacitet postojećeg postrojenja, a kojeg su opterećenja vode koje na PPOV stižu iz kanalizacionih sistema (izraženo u ekvivalentnim stanovnicima-ES)? Koja količina komunalnih voda se prečisti u potpunosti, a koja samo djelimično? Da li postojeće postrojenje može prerađivati industrijski otpad, te koja se količina otpadnih voda, na dnevnoj bazi, ispušta u rijeku Moraču? Što je, po gore navedenim pitanjima, Glavni grad Podgorica preduzeo po pitanju zaštite rijeke Morače i njenih pritoka, a samim tim i Skadarskog jezera kao najvećom akumulacijom vode za piće i nacionalnog parka, te zaštite vodoizvorišta Boljeseste i budućeg vodoizvorišta Karuč?

2.Ko su potrošači kojima se, godinama unazad, otpisuju računi za vodu i kanalizaciju, te po kom osnovu se vrši otpis navedenih računa? Takođe, molim da mi dostavite tabelarni pregled ostvarenog rada pumpnih stanica preduzeća “Vodovod i kanalizacija” d.o.o. Podgorica, po svakoj pumpi posebno, sa radnim kapacitetom pumpe (izraženo u satima, minutima rada), po mjesecima za period 2014. godine, te za deset mjeseci tekuće 2015. godine?

**Vladimir Čađenović:**

1.Ko je investitor izgradnje stambeno-poslovnog objekta u izgradnji koji se nalazi u ulici “Vasa Raičkovića”-Podgorica, sa istočne strane prodavnice “Izbor-Bato”, da li se ovaj objekat gradi u skladu sa izdatom dozvolom za gradnju, kada je izdata dozvola za gradnju, kolika je predviđena površina i spratnost ovog objekta, koliko iznosi obračunata naknada za komunalno opremanje građevinskog zemljišta po osnovu građenja ovog objekta, da li je investitor platio ovu naknadu i ako jeste, kada i kako je platio? Takođe molim za odgovor o osnovu sticanja vlasništva na zemljištu na kojem se gradi navedeni stambeno-poslovni objekat, ko je bio prethodni vlasnik i za koju cijenu je izvršena kupoprodaja navedene lokacije?

2.Koliko je ukupno sredstava uloženo u rekonstrukciju puta Doljani-Preoč u Kučima, ko je finansirao tu investiciju i sa koliko novčanih sredstava je u realizaciji pomenute investicije učestvovao Glavni grad?

**Vladimir Vujović:**

1.Da li su “Pogrebne usluge” d.o.o. objavile tender i otvorile postupak javne nabavke za izbor najpovoljnijeg izvođača za: sukcesivnu nabavku pogrebne opreme po specifikaciji na period od 12 mjeseci? Ako jesu, kada je tender raspisan, koliko se učesnika prijavilo i kada je Komisija za otvaranje i vrednovanje ponuda odlučivala po dostavljenim ponudama? Koji pravni subjekt je izabran kao najpovoljniji ponuđač i za koju cijenu?

2.Kada će se konačno završiti i useliti zgrada Gradskog parlamenta, odnosno kako je od zadnjeg ugovorenog roka za završetak radova (30.09.2014.) prošlo više od jedne godine, da li postoje i novi aneksi Ugovora kojima se pokriva ovaj period?

**Kolja Ljuljđuraj:**

1.Kada će nadležni Glavnog grada i Gradske opštine Tuzi preuzeti obavezu da preprodavce ispred pijace u Tuzima sa lijeve i desne strane puta uklone kako bi saobraćaj normalno funkcionisao?

2.Koliko je sredstava u 2015. godini od strane Glavnog grada usmjereno Udruženju boraca i antifašista Podgorice, a koliko OBNOR-a 1941-1945 Podgorica za svoje programske aktivnosti?

**Dragan Ivanović:**

1.Što je Glavni grad uradio i šta planira uraditi da pomogne građanima koji su bespravno podigli kuće i zauzeli zemljište u Park-šumi Zagorič?

2.Kada Glavni grad planira da konačno komunalno opremi prostor-parking oko dvije zgrade koje se nalaze između ulica Jovana Popovića Lipovca i Milutina Vučinića u Bloku IX?

**S E K R E T A R, PREDSJEDNIK SKUPŠTINE,**

**Veselin Vukčević dr Đorđe Suhih**